L-iskola primarja A ta’ Ħaż-Żabbar hi skola oħra li għaddejja bi pjan biex tibża’ għall-ilma. Permezz ta’ fondi tal-proġett tal-HSBC, Catch the Drop Campaign, l-iskola għaddejja bi pjan biex l-ilma tax-xita jerġa’ jintuża. Iżjed minn 500 student tal-iskola primarja A ta’ Ħaż Żabbar u l-għalliema tagħhom se jgawdu minn proġett li permezz tiegħu l-iskola tkun tista’ tibża’ iżjed għall-ilma. Dan il-proġett qed isir b’fondi tal-HSBC tal-kampanja Catch the Drop li permezz tiegħu l-iskola daħlet pompa tal-ilma biex l-ilma tax-xita li jinġabar fil-ġibjun li jinsab taħt l-iskola jintuża għall-ilma tal-flushing u għat-tindif. L-istudenti pparteċipaw b’mod attiv f’dan il-proġett tant li għarfu wkoll kemm l-ilma hu sors importanti għall-ħajja u kemm, bħala pajjiż, għandna nibżgħu ħafna għalih. Il-Kap tal-Iskola Primarja A ta’ Ħaż Żabbar, is-Sinjura Anna Napier, qalet li s’issa l-ilma fil-ġibjun ma kienx qed jintuża imma dan il-proġett se jwassal għal tnaqqis fil-kontijiet tal-ilma tal-iskola. Il-kordinatur tal-Eko skola, il-Professur Paul Pace wera s-sodisfazzjon li skola oħra qed timxi b’rispett lejn l-ambjent. Hu ppreżenta ċ-ċertifikati lill-istudenti li ħadu sehem fil-proġett. L-attività ntemmet bit-tfal ikantaw id-diska “Nibża’ għalih” li tenfasizza l-użu tajjeb tal-ilma.